A ku hundze timinete tinharhu ku bile awara ya vunkombo nimixo loko Machovhani a phaphama evurhongweni byakwe. A a etlele tani hi mufi vusiku hinkwabyo. A a landzelele swileriso hinkwaswo swa nsati wakwe, a hlambe hi ndlela leyi a a tsundzuxiwe yona. Nsati wakwe a a tiva swo tala hi vutomi. U langute nkarhi, ivi a dzungundza nhloko. A ku lo sala tiawara ta kwala ka makume-mbirhi-nkombo leswaku yena a tlakukela eka xiyimo xa Vu-Presidente. Loko a susa ta ntsevu leti a a ta etlela tona nakambe, a ku lo sala tiawara ta makume-mbirhi-n'we. A ti nga ha ringani hambi ri ri siku rin'we. Eka tona leti, ta nkombo a a ta ti hundzisa a ri eku tirheni ehofisini yakwe. Ntirho lowukulu wa siku a ku ri ku hlangana ni ku vuyisa vuyeni byo huma ematikweni yo hambana-hambana. Mabasa a a nga se tshama a tikuma a taleriwe hi vuyeni bya xiyimo xa le henhla hi ndlela yoleyo hi mpfhuka a ku nhlo! Endzhaku ka miehleketo yakwe a a swi tiva ku ri vo tala a va tile ngopfu-ngopfu hi ku xixima Lamela, hayi hi leswi yena a a vekiwa ku va Presidente.